Š. Rusnák, poslanec: (2002-03-15):
Vážené kolegyne, kolegovia, Národná rada Slovenskej republiky 2. júla minulého roku schválila vládny návrh zákona o verejnej službe. Do zákona boli zapracované niektoré pozmeňujúce návrhy poslancov, ktoré zmenili vnútorné väzby jednotlivých ustanovení, čo môže v praxi spôsobovať ťažkosti pri aplikácii dotknutých ustanovení a v konečnom dôsledku aj pri samotnej vykonateľnosti zákona. Z uvedeného dôvodu sa v záujme odstránenia výraznejších nedostatkov navrhuje: 1. Ustanoviť pre dotknutých zamestnávateľov oprávnenie vydať vnútorný predpis, ktorý by upravil podmienky na poskytovanie niektorých platových náležitostí u tých zamestnávateľov, u ktorých nie je odborový orgán a neuzatvára sa kolektívna zmluva. Je to obsiahnuté v návrhoch v bode 1 a 5. 2. Vykonať legislatívnotechnické úpravy súvisiace s určovaním tarifného platu vedúcich zamestnancov započítavaním praxe u zamestnávateľov, pre ktorých ustanovil zákon osobitný režim. Tiež je to v bodoch 2 a 6. 3. Navrhujeme v záujme vyváženosti zákona o verejnej službe s porovnateľnými zákonmi upravujúcimi štátnu službu, napríklad zákon č. 73/1998 Z. z. , zákon č. 114/1998 Z. z., zákon č. 200/1998 Z. z. a zákon č. 154/2001 Z. z., ustanoviť nárok na dva ďalšie platy počas kalendárneho roka. Je to obsiahnuté v bode 3. 4. Doplniť zákon o ustanovenie o poskytovaní zahraničného príspevku v inej ako v slovenskej mene zamestnancom pôsobiacich v mierových misiách. Je to v bode 4 a 7. Predložený návrh zákona si v roku 2002 nevyžiada zvýšené nároky na verejné rozpočty. V ďalších rokoch budú zvýšené finančné nároky súvisieť s návrhom na vznik nároku na dva ďalšie platy v kalendárnom roku. To je stručne o návrhu skupiny poslancov. Chcem vás poprosiť, vážené kolegyne, kolegovia, o podporu tohto návrhu zákona. Ďakujem pekne za pozornosť. J. Migaš, predseda NR SR: Ďakujem, pán poslanec, za odôvodnenie zákona. Teraz dávam slovo určenému spoločnému spravodajcovi z výboru pre sociálne veci a bývanie poslancovi Františkovi Halmešovi a prosím ho, aby informoval Národnú radu o výsledku rokovania výborov o tomto návrhu zákona, aby odôvodnil návrh a stanovisko gestorského výboru. Nech sa páči, pán poslanec. F. Halmeš, poslanec: Ďakujem, pán predseda. Vážené dámy a páni, po uvedení návrhu zákona, ktorý predniesol pán poslanec Štefan Rusnák, stručne informujem o prerokovaní návrhu zákona vo výboroch, ktoré boli obsiahnuté v spoločnej správe a sú dané k dispozícii NR SR. Je to ďalší z bloku zákonov o verejnej službe. Spoločná správa obsahuje informácie, že Výbor Národnej rady Slovenskej republiky pre sociálne veci a bývanie ako gestorský výbor pri rokovaní o návrhu skupiny poslancov postupoval v súlade s rokovacím poriadkom a na základe jeho prerokovania ma splnomocnil informovať Národnú radu, že tento návrh zákona bol uznesením z 12. februára 2002 navrhnutý na prerokovanie trom výborom: ústavnoprávnemu výboru, výboru pre financie, rozpočet a menu a ako gestorskému výboru pre sociálne veci a bývanie. A to s tým, že návrh zákona prerokoval výbor pre financie, rozpočet a menu 5. marca a neschválil uznesenie, lebo za jeho návrh nehlasovala nadpolovičná väčšina prítomných členov. Návrh zákona však odporučili schváliť dva výbory, a to ústavnoprávny výbor uznesením zo 6. marca a gestorský výbor pre sociálne veci a bývanie zo 7. marca. Z uznesení jednotlivých výborov a gestorského výboru vyplynulo celkom 17 pozmeňujúcich návrhov, ktoré sú v písomnej forme k dispozícii ako súčasť spoločnej správy. Gestorský výbor odporúča Národnej rade hlasovať spoločne o bodoch 1 až 16, uvedených v IV. časti tejto spoločnej správy, a odporúča ich schváliť. A bod č. 17 s odporúčaním neschváliť. Gestorský výbor na základe stanovísk výborov k návrhu skupiny poslancov Národnej rady o verejnej službe uvedených vo IV. časti spoločnej správy a v stanovisku gestorského výboru odporúča Národnej rade návrh zákona v znení pozmeňujúcich a doplňujúcich návrhov schváliť. Gestorský výbor ma určil ako spravodajcu, alternatívne pána poslanca Mariana Mesiarika, ďalej ma splnomocnil na prerokovanie navrhovaného zákona v druhom a treťom čítaní a na informovanie o prerokovaní v jednotlivých výboroch. Ďalej som splnomocnený, aby som ho predložil Národnej rade v zmysle rokovacieho poriadku a aby som navrhol Národnej rade zmenu účinnosti, ak v čase prerokovania navrhovaného zákona možno predpokladať, že nebude vyhlásený v Zbierke zákonov. My sme už k tomuto bodu zaujali stanovisko aj pri zákone o štátnej službe, pretože ak návrh zákona bude prerokovaný a schválený tak, aby ho pán prezident mohol podpísať vo svojej lehote 15 dní, tak môže byť účinný od 1. 4., tak ako Zákonník práce aj ďalšie dva zákony. Predpokladám, že toto bude splnené. Prosím, pán predseda, tak ako ste rozhodli o zlúčení rozpravy, môžeme viesť rozpravu aj k tomuto návrhu zákona. J. Migaš, predseda NR SR: Panie poslankyne, páni poslanci, pretože bolo rozhodnuté Národnou radou, že bude spoločná rozprava, čiže prerušujem rokovanie aj o tomto bode programu a budeme viesť rozpravu spoločne. Ďakujem aj navrhovateľovi. Teraz poprosím, aby sme pristúpili k návrhu skupiny poslancov Národnej rady Slovenskej republiky – členov Výboru Národnej rady Slovenskej republiky pre kultúru a médiá na vydanie zákona, ktorým sa dopĺňa zákon č. 313/2001 Z. z. o verejnej službe . Návrh zákona ste dostali pred prvým čítaním ako tlač 1316 a spoločnú správu výborov schválenú gestorským výborom máte ako tlač 1316a. Za skupinu poslancov návrh zákona odôvodní pán poslanec Ján Budaj. Nech sa páči, pán poslanec.